Document ID: 32011R0090

РЕГЛАМЕНТ (ЕС) № 90/2011 НА КОМИСИЯТА
от 3 февруари 2011 година
за определяне на подробни правила за прилагане на режима на лицензии за износ в сектора на птичето месо
(кодифициран текст)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1234/2007 на Комисията от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1), и по-специално член 161, параграф 3, член 170 и член 192, параграф 2 във връзка с член 4 от него,
като има предвид, че:
(1)
Регламент (ЕО) № 633/2004 на Комисията от 30 март 2004 г. за определяне на подробни правила за прилагане на режима на износни лицензии в сектора на птичето месо (2) е бил неколкократно и съществено изменян (3). С оглед постигане на яснота и рационалност посоченият регламент следва да бъде кодифициран.
(2)
Следва да бъдат определени специфични правила за лицензиите за износ в сектора на птичето месо, които по-специално следва да включват разпоредби за подаването на заявления и данните, които трябва да се съдържат в заявленията и лицензиите в допълнение към онези, които се съдържат в Регламент (ЕО) № 376/2008 на Комисията от 23 април 2008 г. за определяне на общи подробни правила за прилагане на режима на лицензии за внос и износ и сертификати за предварително фиксиране за селскостопанските продукти (4).
(3)
За да се осигури правилното администриране на режима на лицензиите за износ, следва да бъде фиксиран размерът на гаранцията за лицензиите за износ в рамките на този режим. С оглед на риска от спекулации, присъщи на режима в сектора на птичето месо, лицензиите за износ следва да бъдат непрехвърляеми и следва да се определят точни условия, които да регулират достъпа на операторите до режима.
(4)
Член 169 от Регламент (ЕО) № 1234/2007 предвижда, че чрез лицензиите за износ се осигурява спазване на задълженията, които произтичат от споразуменията, сключени в рамките на Уругвайския кръг от многостранните търговски преговори по отношение на обема на износа. По тази причина следва да се определят подробни правила за подаването на заявленията и за издаването на лицензии.
(5)
В допълнение решението относно заявленията за лицензиите за износ следва да бъде нотифицирано едва след период на обмисляне. Този период позволява на Комисията да прецени заявените количества, както и свързаните с тях разходи, и ако е подходящо, да предприеме специфични мерки, които да се прилагат по-специално за подадените заявления. В интерес на операторите е да им бъде позволено да оттеглят заявлението за лицензия, след като коефициентът на приемане е бил фиксиран.
(6)
Комисията следва да разполага с точна информация относно заявленията за лицензии и употребата на издадените лицензии, за да бъде в състояние да управлява режима на лицензиите. В интерес на ефикасното управление държавите-членки следва да използват информационните системи в съответствие с Регламент (ЕО) № 792/2009 на Комисията от 31 август 2009 г. за установяване на подробни правила за нотифицирането на Комисията от страна на държавите-членки на информацията и документите във връзка с прилагането на общата организация на пазарите, режима на директните плащания, насърчаването на продажбата на селскостопански продукти и правилата, приложими за най-отдалечените райони и малките острови в Егейско море (5).
(7)
В случаите на заявления за количества, равни или по-малки от 25 тона, лицензиите за износ следва да се издават незабавно, ако операторът поиска това. Въпреки това такива лицензии следва да бъдат ограничавани до краткосрочни търговски сделки, за да се предотврати заобикалянето на механизма, предвиден в настоящия регламент.
(8)
За да се осигури точното управление на изнасяните количества, следва да се определи дерогация от правилата относно толерансите, определени в Регламент (ЕО) № 376/2008.
(9)
Член 167, параграф 3 от Регламент (ЕО) № 1234/2007 предвижда, че за еднодневните пилета възстановявания при износ могат да бъдат отпускани на базата на лицензия за износ ex post. Ето защо следва да бъдат определени правила за прилагането на този режим, с цел да се осигури ефикасна проверка дали са спазени задълженията, които произтичат от споразуменията, сключени в рамките на Уругвайския кръг от многостранни търговски преговори. Въпреки това би било ненужно да се изисква внасянето на гаранция в случаите, когато лицензиите са заявени след износа.
(10)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
За всеки износ на продукти в сектора на птичето месо, за който е поискано възстановяване при износ, с изключение на пилета, които попадат под кодове по КН 0105 11, 0105 12 и 0105 19, се представя лицензия за износ с предварително фиксиране на възстановяването в съответствие с разпоредбите на членове 2-8.
Член 2
1. Лицензиите за износ са валидни 90 дни от деня на действителното им издаване по смисъла на член 22, параграф 2 от Регламент (ЕО) № 376/2008.
2. Заявленията за лицензии и лицензиите съдържат в клетка 15 описанието на продукта, а в клетка 16 - дванадесетцифрен код на продукта от номенклатурата на селскостопанските продукти за възстановяванията при износ.
3. Категориите на продуктите, посочени в член 13, параграф 1, втора алинея от Регламент (ЕО) № 376/2008, както и размерът на гаранцията за лицензиите за износ, са определени в приложение I.
4. Заявленията за лицензии и лицензиите съдържат в клетка 20 поне едно от вписванията, изброени в приложение II.
5. Чрез дерогация от параграф 1 лицензиите за категория 6a), посочени в приложение I, са валидни 15 дни от действителната дата на издаването им по смисъла на член 22, параграф 2 от Регламент (ЕО) № 376/2008.
6. Относно лицензиите за продукти от категория 6a), посочени в приложение I, задължително е да се изнася за страната на местоназначение, посочена в клетка 7, или за всяка страна, посочена в приложение VIII.
За тази цел заявленията за лицензии и лицензиите съдържат поне едно от вписванията, изброени в приложение III.
7. Относно лицензиите за продукти от категория 6б), посочени в приложение I, задължително е да се изнася за страната на местоназначение, посочена в клетка 7, или за всяка страна, посочена в приложение VIII.
За тази цел заявленията за лицензии и лицензиите съдържат поне едно от вписванията, изброени в приложение IV.
Член 3
1. Заявленията за лицензии за износ могат да бъдат подавани пред компетентните органи всяка седмица от понеделник до петък.
2. Заявителите за лицензии за износ са физически или юридически лица, които по време на подаване на заявленията могат да докажат по удовлетворителен за компетентните органи на държавите-членки начин, че извършват търговска дейност в сектора на птичето месо поне от 12 месеца. Въпреки това предприятията за търговия на дребно и собствениците на ресторанти, които продават тези продукти на крайните потребители, не могат да подават заявления.
3. Лицензиите за износ се издават в срядата, която следва периода, посочен в параграф 1, при условие че междувременно нито една от специфичните мерки, посочени в параграф 4, не е била предприета от Комисията.
4. Когато издаването на лицензии за износ би могло да причини превишаване на наличните бюджетни суми или изчерпване на максималните количества, които могат да бъдат изнесени с възстановяване при износ по време на въпросния период, предвид ограниченията, посочени в член 169 от Регламент (ЕО) № 1234/2007, или когато издаването на лицензии за износ не би позволило износът да продължи през остатъка от периода, Комисията може:
а)
да определи единен процент на приемане на заявените количества;
б)
да отхвърли заявленията, за които все още не са издадени лицензии;
в)
да спре подаването на заявления за лицензии за период от не повече от пет работни дни, който може да бъде удължен посредством процедурата, посочена в член 195, параграф 2 от Регламент (ЕО) № 1234/2007.
Заявленията за лицензии, подадени по време на периода на спиране, са невалидни.
Мерките, предвидени в първа алинея, могат да бъдат прилагани или приспособявани съобразно категорията продукти и местоназначението им.
5. Мерките, предвидени в параграф 4, могат да се предприемат, когато заявленията за лицензии за износ се отнасят до количества, които превишават или могат да превишат нормалните налични количества за едно местоназначение и когато издаването на заявените лицензии би породило риск от спекулации, нарушения на конкуренцията между операторите или нарушаване на съответната търговия или на вътрешния пазар.
6. Когато заявените количества са отхвърлени или намалени, гаранцията се освобождава незабавно за всички количества, за които заявлението не е удовлетворено.
7. Чрез дерогация от параграф 3, когато е определен единен процент на приемане, по-нисък от 80 %, лицензията се издава най-късно до единадесетия работен ден след публикуването на този процент в Официален вестник на Европейския съюз. През десетте работни дни след публикуването операторът може:
-
или да оттегли заявлението, като в този случай гаранцията се освобождава незабавно,
-
или да поиска незабавно издаване на лицензията, като в този случай компетентният орган я издава незабавно, но не по-рано от обичайния ден за издаване за съответната седмица.
8. Чрез дерогация от параграф 3 Комисията може да определи друг ден освен сряда за издаване на лицензии за износ, когато не е възможно да се спази този ден.
Член 4
1. По искане на оператора заявленията за лицензии за продукти до 25 тона не са обект на специалните мерки, посочени в член 3, параграф 4, и заявените лицензии се издават незабавно.
В тези случаи, независимо от член 2, параграфи 1 и 5, срокът на валидност на лицензиите се ограничава до пет работни дни от техния действителен ден на издаване по смисъла на член 22, параграф 2 от Регламент (ЕО) № 376/2008 и клетка 20 на заявленията за лицензии и на лицензиите съдържа едно от вписванията, изброени в приложение V.
2. Когато е необходимо, Комисията може да спре прилагането на настоящия член.
Член 5
Лицензиите за износ са непрехвърляеми.
Член 6
1. Изнесеното количество в рамките на толеранса, определен в член 7, параграф 4 от Регламент (ЕО) № 376/2008, не дава право на изплащане на възстановяването.
2. В клетка 22 на лицензията се посочва поне едно от вписванията, изброени в приложение VI.
Член 7
1. До петък всяка седмица държавите-членки нотифицират на Комисията следното:
а)
заявленията за лицензии за износ, посочени в член 1, подадени от понеделник до петък на същата седмица, като се посочва дали попадат в обхвата на член 4 или не;
б)
количествата, предмет на заявления за лицензии за износ, издадени предишната сряда, без да се включват тези, които са издадени незабавно съгласно член 4;
в)
количествата, предмет на заявленията за лицензии за износ, които са оттеглени съгласно член 3, параграф 7 през предходната седмица.
2. Нотификацията на заявленията, посочени в параграф 1, буква a), уточнява:
а)
количеството в продуктово тегло за всяка категория, посочена в член 2, параграф 3;
б)
разбивката по местоназначение на количеството за всяка категория в случая, в който размерът на възстановяването варира в зависимост от местоназначението;
в)
прилагания размер на възстановяването;
г)
общия размер на възстановяването, предварително фиксиран в евро за всяка една категория.
3. Държавите-членки ежемесечно уведомяват Комисията, след изтичане на валидността на лицензиите за износ, за количеството неизползвани лицензии за износ.
Член 8
1. За пилета, които попадат под кодове по КН 0105 11, 0105 12 и 0105 19, операторите декларират, по времето, когато се извършват митническите формалности, че имат намерение да поискат възстановяване при износ.
2. Не по-късно от два работни дни след осъществяване на износа операторите подават пред компетентните органи заявление за лицензия за износ ex post за изнесените пилета. В клетка 20 на заявлението за лицензия за износ и на лицензията се посочва терминът „ex post“ заедно с митническото учреждение, където са извършени митническите формалности, както и деня на износа по смисъла на член 5, параграф 1 от Регламент (ЕО) № 612/2009 на Комисията (6).
Чрез дерогация от член 14, параграф 2 от Регламент (ЕО) № 376/2008 не се изисква гаранция.
3. Държавите-членки нотифицират на Комисията до петък всяка седмица броя лицензии за износ ex post, за които са подадени заявления през текущата седмица, включително нотификациите „няма“. Нотификациите уточняват, където е приложимо, подробностите, предвидени в член 7, параграф 2.
4. Лицензии за износ ex post се издават всяка следваща сряда, при условие че никоя от специалните мерки, посочени в член 3, параграф 4, не е предприета от Комисията след осъществяване на съответния износ. Когато са предприети такива мерки, те се прилагат към вече осъществения износ.
Тази лицензия дава право на изплащане на възстановяването, приложимо в деня на износа по смисъла на член 5, параграф 1 от Регламент (ЕО) № 612/2009.
5. Член 23 от Регламент (ЕО) № 376/2008 не се прилага към лицензиите ex post, посочени в параграфи 1-4 от настоящия член.
Лицензиите се представят директно от заинтересованата страна пред органа, който отговаря за изплащане на възстановяванията при износ. Този орган извършва приспадането и подпечатва лицензиите.
Член 9
Нотификациите, посочени в настоящия регламент, включително нотификациите „няма“, се извършват в съответствие с Регламент (ЕО) № 792/2009.
Член 10
Регламент (ЕО) № 633/2004 се отменя.
Позоваванията на отменения регламент се считат за позовавания на настоящия регламент и се четат съгласно таблицата на съответствието в приложение X.
Член 11
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 3 февруари 2011 година.

Labels: 3
17